b'\n_START_ARTICLE_\nKorail\n_START_SECTION_\nHistoriaa\n_START_PARAGRAPH_\nRautatieliikenne Koreassa alkoi vuonna 1899. Ensimm\xc3\xa4inen rataosuus oli Gyeongin-reitti Incheonista Souliin. Rautateit\xc3\xa4 rakennettiin 1900-luvun alussa niin, ett\xc3\xa4 ne yhdistiv\xc3\xa4t koko niemimaan suurimmat kaupungit._NEWLINE_Etel\xc3\xa4-Korean valtiollinen rautatieyhti\xc3\xb6, nykyisen Korailin ja KRNA:n edelt\xc3\xa4j\xc3\xa4, perustettiin vuonna 1963. Rataverkko ja junaliikenne eriytettiin vuonna 2005._NEWLINE_Soulin ensimm\xc3\xa4inen metrorata otettiin k\xc3\xa4ytt\xc3\xb6\xc3\xb6n vuonna 1974. Metroverkostoa on laajennettu niin, ett\xc3\xa4 vuonna 2015 reittej\xc3\xa4 oli 12 kpl ja rataverkoston laajuus oli 526 kilometri\xc3\xa4. Suurnopeusjunaliikenne (KTX) alkoi vuonna 2004. KTX-rataverkkoa on laajennettu, ja sen pituus oli vuonna 2015 556 kilometri\xc3\xa4.\n_START_SECTION_\nLiikenne\n_START_PARAGRAPH_\nKorail liikenn\xc3\xb6i Etel\xc3\xa4-Korean rautatiet omistavan ja hallinnoivan KRNA:n (engl. Korea Rail Network Authority, kor. \xed\x95\x9c\xea\xb5\xad\xec\xb2\xa0\xeb\x8f\x84\xec\x8b\x9c\xec\x84\xa4\xea\xb3\xb5\xeb\x8b\xa8) radoilla. Yhti\xc3\xb6 harjoittaa tavaraliikennett\xc3\xa4 sek\xc3\xa4 henkil\xc3\xb6liikennett\xc3\xa4 niin suurnopeusjunilla, metrojunilla kuin perinteisill\xc3\xa4 taajama- ja kaukojunilla.  _NEWLINE_Korailin junissa oli vuonna 2015 noin 134 milj. matkustajaa ja kuljetetun tavaran m\xc3\xa4\xc3\xa4r\xc3\xa4 oli 37 milj. tonnia.\n_START_SECTION_\nKaupunkiliikenne\n_START_PARAGRAPH_\nKoraililla on metro- ja taajamajunaliikennett\xc3\xa4 Soulissa ja sen l\xc3\xa4hiymp\xc3\xa4rist\xc3\xb6ss\xc3\xa4. Verkoston pituus on yhteens\xc3\xa4 539 kilometri\xc3\xa4.'